‘Duime vas’ vir matrieks se besigheidstudies-uitslae(Foto: pixabay) Die Skoleondersteuningsentrum (SOS) sê volgens die terugvoer van verskeie onderwysers van skole oor die land wat lede is van sy Handelsvakvereniging, was vandeesweek se matriekvraestel vir besigheidstudies baie billik. “Nou hou ons styf duim vas dat die finalisering van die nasionale nasienriglyne en merkproses by provinsiale nasiensentrums net so goed en billik sal afloop,” het Hugo Vermeulen, hoof van opleiding by die SOS, gesê. Maroela Media het vroeër berig verskeie stappe is die afgelope paar maande gedoen om te verseker dat die 2019-matriekeksamen vir besigheidstudies nie dieselfde beroerde uitslae lewer as verlede jaar nie. Die SOS het die departement in Januarie genader nadat verskeie klagtes oor die uitslae vir die 2018-eindeksamen ontvang is. Van die land se topskole het skielik talle druipelinge gehad en leerders wat gewoonlik onderskeidings behaal, het hul beurse of universiteitskeuring verbeur weens power besigheidstudies-uitslae. “Die 2018-matriekuitslae in besigheidstudies was katastrofies met duisende matrieks wie se finale eksamenpunte tot 30% laer was as hul gemodereerde jaarpunt. Tóé is die vraestel ook as billik beskou, maar daar was groot ongelukkigheid oor die rigiede nasienriglyn en gevolglike rigiede merkproses,” het Vermeulen gesê. Die SOS het destyds ’n ondersoek aangevra na die saamstel en merk van die besigheidstudies-vraestel, maar die departement se interne ondersoek het geen van die SOS se bekommernisse aangeraak of kernvrae rakende die vraestel en merkproses beantwoord nie. Die SOS se eie ondersoek het bevind dat sowat 80% van die vraestel woord vir woord met die departementele hulpgids Mind The Gap ooreenstem. Hierdie hulpgids was slegs in Engels en aan gr. 12-leerders in onderpresterende skole beskikbaar gestel. Gevolglik het die SOS ’n onderwyser van Noordwes ingespan om Mind The Gap vir besigheidstudies in Afrikaans te vertaal. Dit is daarna beskikbaar gestel aan lede van die Afrikaanse Handelsvakvereniging. Die SOS sê in ’n verklaring die terugvoer wat hy oor die vraestel kry, was dat die vrae alle vlakke van vermoëns getoets het en nie onbekende vrae bevat het nie. Dit het die leerplan ook goed gedek. “Ons sien uit na die 2019-uitslae wat vroeg in Januarie 2020 verwag word,” het Vermeulen gesê. “As die uitslae aansienlik beter en betroubaar as 2018 s’n is, sal dit bewys dat die SOS se gronde vir klagtes wel akkuraat was en dat dit ’n positiewe uitwerking op die stelsel gehad het.”